Rasmus Prehn (S), 2012-12-13:
Fra socialdemokratisk side er vi altid glade for en god og vigtig debat om trafiksikkerhed, og vi hilser derfor også en diskussion af forbedring af de eksisterende kørekortsregler velkommen.
Vi ved jo desværre, at selv om det er rigtigt, hvad hr. Kristian Pihl Lorentzen er inde på, altså at vi har fået forbedringer i trafiksikkerheden, så er det stadig væk sådan, at det er de helt unge trafikanter, som har størst problemer med at overholde regler og andet – navnlig de helt unge drenge.
Alene af den årsag kan det være lidt betænkeligt at tale om at sætte aldersgrænsen yderligere ned, og alene af den årsag kan vi være lidt betænkelige over for de her ting.
Men kan vi ændre kørekortsreglerne, sådan at trafiksikkerheden kommer højere på dagsordenen og bliver prioriteret højere, hilser vi det fra socialdemokratisk side naturligvis velkommen.
Der er ikke nogen tvivl om, at holdningspåvirkning i forbindelse med køreuddannelsen, som også Venstres ordfører var inde på, betyder rigtig meget.
Vi ved f.eks., at der er flere forsikringsselskaber, som har arrangeret kurser for unge mennesker med nyerhvervet kørekort, og de kan komme så komme på sådan et kursus, hvor de dels kan afprøve forskellige køreteknikker, dels blive konfronteret med unge mennesker, der selv har været udsat for ulykker i trafikken.
Det har en rigtig stor virkning, når man er udsat for den form for holdningspåvirkning.
Derfor er det selvfølgelig også rigtigt, at hvis det er sådan, at man introducerer en model, som vi kender fra Tyskland, hvor man skal køre det første års tid sammen med en erfaren bilist, vil det også have den holdningspåvirkende effekt i forhold til det her.
Så det er vi interesseret i at arbejde videre med.
Men der er altså en række forskellige ting, som kan være problematiske i forhold til de her ting.
Vi ved jo faktisk ikke, om det er sådan, at det her unge menneske nødvendigvis har en erfaren bilist at køre med efterfølgende.
Man kunne godt forestille sig et ungt menneske, der tager et kørekort, og som har den tro, at der efterfølgende vil være en erfaren bilist, der vil køre med ham eller hende, men hvor det så rent faktisk ender sådan, at der ikke er nogen, som vil ledsage den unge bilist på den her tur, og så kunne den unge faktisk fristes til at tage den tur til bageren, som hr. Kristian Pihl Lorentzen var inde på, og så er det jo altså ikke godt, for så giver det problemer og stor fare.
Det er også uhensigtsmæssigt.
Endelig er det også sådan, at vi jo ikke kan vide os helt sikre på, at det, at man har haft et kørekort i 10 år, er ensbetydende med, at man er en god bilist, og at man overhovedet har erfaring med at køre.
Der er mange, der erhverver et kørekort, og så går der adskillige år, før de rent faktisk får råd til at købe en bil og kommer til at køre kontinuerligt.
Så en regel om, at man skal have haft kørekort i 10 år for at kunne køre med en ung bilist, siger jo ikke noget om, at det er en erfaren og dygtig bilist.
Det kunne sågar være en, som i en periode har fået frakendt kortet, været udsat for at få klip i kørekortet eller noget andet.
Så det er altså problematisk.
Jeg tror, at de fleste af os med rædsel forestiller os den situation, at sådan en helt ung styrvolt, fartglad styrvolt, som gerne vil køre stærkt, simpelt hen finder frem til sin senildemente oldefar, spænder ham fast på passagersædet og så racer op og ned ad vejene.
Det giver jo ikke nogen større tryghed.
Så der er altså mange forskellige problemstillinger i forhold til det her forslag, der bliver lagt frem.
Men fra socialdemokratisk side vil vi gerne rose, at man fra Venstre og andres side fremlægger et konkret forslag til, hvordan vi kan forbedre kørekortet, og der er elementer af det her, som er rigtig gode og positive, og det vil vi fra socialdemokratisk side gerne være med til at anbefale bliver taget med på politisk værksted, så vi kan sikre større trafiksikkerhed og bedre kørekort fremover.